TITKÁRI BESZÁMOLÓ 2021

Tisztelt Közgyűlés!

Kedves Licista és Berzsenyista Diáktársaim!

 A tavalyi év szeptemberében megtartott közgyűlésünk óta bizony nem sok minden történt.

A veszélyhelyzet miatt sajnos a tervezett események, rendezvények elmaradtak.

Elmaradt az évenként megrendezett pályaorientációs nap, melyen az ifjabb generációból 20-30 öregdiák szokott részt venni.

Elmaradt Kozák Lajos direktor úr 100 éves születésnapjáról való megemlékezés, és elmaradt az iskolában évtizedekig működő kémia-biológia tagozat bemutatása is. Remélhetőleg az ősz folyamán sor kerülhet ezek pótlására.

Támogatói feladatunkat természetesen most is elláttuk, segítettük a rászoruló diákokat a digitális tanulás feltételének megteremtésében, és rendszeres havi ösztöndíjjal.

A tanév végi díjak nagy része is az öregdiákok adománya, ezek átadására a szeptember 4.-én megrendezésre kerülő ballagáson kerül sor.

Örömmel jelentem, hogy Sopron város Hűség - napi díjazottjai között 2020-ban is ott voltak egykori tanítványaink. Az iskola online karácsonyi koncertjén is fellépett volt diákunk.

A Diákszövetség vezetésének és választmányának mandátuma most 2021 májusában lejárt.

Újjá kell szervezni a vezetőséget! Eddig is a fiatalításban gondolkodtunk, de ez a nehéz pandémiás helyzet is bizonyította, hogy a váltásnak itt az ideje. Olyan fiatalokra van szükség, akik otthon vannak a digitális eszközök használatában, a digitális ügyintézésben, jártasak a videokonferenciák megtartásában, a mai kor elvárásának és lehetőségeinek keretében tudják majd szervezni a rendezvényeket, mozgósítani a diákszövetség tagjait. Legfontosabb célunk, hogy a különböző generációk minél többet találkozzanak, tovább éljen a licista-berzsenyista összetartozás érzése.

Az elmúlt néhány hónapot a szervezéssel töltöttük, reméljük, eredményes lesz a munkánk.

Természetesen az idősebb generáció továbbra is jelen lesz, biztosítjuk a folytonosságot, segítünk emlékezni az elmúlt időkre.

Nekem, mint titkárnak a legnagyobb problémát és ellentmondást az okozza, hogy a Diákszövetség „hivatalos” névsorában 472 fő szerepel,azonban a legtöbbjükről nem tudunk semmit, viszont nagy örömünkre sok olyan diáktársunk van, akik tagság nélkül is aktív segítői az iskolának és diákszövetségünknek.

Tisztelettel és szeretettel kérem az e-mail címek és levelezési címek megadását a bezsu@bdeg.hu címre!

Kérem továbbá, hogy az iskola honlapját is figyeljék a Kedves Tagok, információkat ott tudunk széles körbe eljuttatni! Köszönöm!

Kívánom és szeretném, hogy a következő öt év mozgalmasabb és eseménydúsabb legyen, természetesen a körülmények és egy egészséges élet lehetőségeivel.

Köszönöm a figyelmet!

Sopron, 2021. május 30. Csukásné Bencsik Zsuzsanna

 titkár